REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/27-18

29. april 2018. godine

B e o g r a d

ZAPISNIK

25. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 7. MARTA 2018. GODINE

 Sednica je počela u 13 časova i 35 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, zamenik predsednika Odbora, Studenka Kovačević, Zoran Bojanić, Snežana R. Petrović, Ivan Manojlović i Gorica Gajić.

 Sednici su prisustvovali zamenici odsutnih članova Odbora: Stanislava Janošević (zamenik člana Odbora Dragomira Karića), Milimir Vujadinović (zamenik člana Odbora Jelene Mijatović), Snežana Paunović (zamenik člana Odbora Novice Tončeva) i prof. dr Miladin Ševarlić (zamenik člana Odbora.

 Sednici nisu prisustvovali članovi Odbora Tomislav Ljubenović, Branislav Mihajlović, Dejan Nikolić, Vladimir Marinković, Vojislav Vujić i Zdravko Stanković, niti njihovi zamenici.

 Sednici su, na poziv predsednika, prisustvovali: Vesna Kovač i Miroslav Knežević, državni sekretari u Ministarstvu trgovine, turizma i telekomunikacija, Olivera Jocić, v.d. pomoćnik ministra trgovine, turizma i telekomunikacija-Sektor za spoljnotrgovinsku politiku, multulateralnu i regionalnu saradnju, Srđan Stević, savetnik u Ministarstvu trgovine, turizma i telekomunikacija, Dragan Grgurević, državni sekretar u Ministarstvu privrede, Dragan Ugrčić i Dušan Vučković, pomoćnici ministra privrede, Aleksandar Vučetić, rukovodilac grupe u Sektoru za razvoj malih i srednjih preduzeća i preduzetništvo u Ministarstvu privrede i Irena Bulatović, rukovodilac Grupe u Sektoru za kontrolu i nadzor javnih preduzeća u Ministarstvu privrede.

 Na predlog predsednika, Odbor je većinom glasova utvrdio sledeći

D n e v n i r e d

 1. Razmatranje Informacije o radu Ministarstva privrede za period oktobar-decembar 2017. godine (broj 02-163/18 od 24. januara 2018. godine);

 2. Razmatranje Izveštaja Ministarstva privrede o stanju postupka privatizacije za oktobar 2017. godine (broj 02-4001/17 od 5. decembra 2017. godine);

 3. Razmatranje Izveštaja Ministarstva privrede o stanju postupka privatizacije za novembar 2017. godine (broj 02-4348/17 od 29. decembra 2017. godine);

 4. Razmatranje Izveštaja Ministarstva privrede o stanju postupka privatizacije za decembar 2017. godine (broj 02-384/18 od 21. februara 2018. godine);

 5. Razmatranje Izveštaja Ministarstva privrede o stanju postupka privatizacije za januar 2018. godine (broj 02-385/18 od 21. februara 2018. godine);

 6. Razmatranje Izveštaja o radu Ministarstva trgovine, turizma i telekomunikacija za period od 1. jula 2017. godine do 30. septembra 2017. godine (broj 02-3456/17 od 10. novembra 2017. godine);

7. Razmatranje Izveštaja o radu Ministarstva trgovine, turizma i telekomunikacija za period od 1. oktobra 2017. godine do 29. decembra 2017. godine (broj 02-257/18 od 6. februara 2018. godine);

8. Razno.

 Pre razmatranja tačaka utvrđenog dnevnog reda, Odbor je većinom glasova usvojio zapisnike 21, 22, 23. i 24. sednice Odbora.

 Na predlog predsednika, Odbor je većinom glasova odlučio da objedini raspravu o prvoj, drugoj, trećoj, četvrtoj i petoj tački dnevnog reda, i da objedini raspravu o šestoj i sedmoj tački dnevnog reda.

 Predsednik Odbora je podsetila da**,** u skladu sa članom 229. Poslovnika Narodne skupštine, ministar informiše nadležni odbor Narodne skupštine o radu ministarstva jednom u tri meseca, a o zaključcima odbora povodom podnete informacije, odbor podnosi izveštaj Narodnoj skupštini (prva, šesta i sedma tačka utvrđenog dnevnog reda). Odbor, u skladu sa članom 84. Zakona o privatizaciji i članom 54. Poslovnika Narodne skupštine, razmatra redovne mesečne izveštaje Ministarstva privrede o stanju postupka privatizacije, zaključenim ugovorima o prodaji kapitala, odnosno imovine, sa priloženim ugovorima, pokrenutim postupcima privatizacije, radu subjekata nadležnih za sprovođenje postupka privatizacije, a Ministarstvo privrede pruža sve potrebne podatke i informacije po zahtevu Odbora (druga, treća, četvrta i peta tačka utvrđenog dnevnog reda).

Prva, druga, treća, četvrta i peta tačka dnevnog reda - **Informacija o radu Ministarstva privrede za period oktobar-decembar 2017. godine; Izveštaj Ministarstva privrede o stanju postupka privatizacije za oktobar 2017. godine; Izveštaj Ministarstva privrede o stanju postupka privatizacije za novembar 2017. godine; Izveštaj Ministarstva privrede o stanju postupka privatizacije za decembar 2017. godine; Izveštaj Ministarstva privrede o stanju postupka privatizacije za januar 2018. godine.**

 Odbor je razmotrio Informaciju o radu Ministarstva privrede za period oktobar-decembar 2017. godine i podneo Izveštaj Narodnoj skupštini.

 U uvodnim napomenama, predstavnici Ministarstva privrede izneli su da je u tom periodu pripremljen Nacrt zakona o tehničkim zahtevima za proizvode i ocenjivanje usaglašenosti, koji je Vlada usvojila 18. januara 2018. godine i uputila Narodnoj skupštini.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- zašto je PKB jedini proizvođač mleka u Srbiji koji već treću godinu za redom ne dobija subvencije od 7 dinara po litiru mleka, dok Srbija uvozi mleko, a PKB povećava gubitke;

- da li država kao vlasnik PKB-a sme da dozvoli da PKB ne prima subvenicije za mleko, a pojedinačno je najveći proizvođač mleka ne samo u Srbiji nego i u Evropi;

- šta će biti sa oglednim školskim dobrom, odnosno sa zemljištem koje je bilo izdvojeno za Poljoprivredni fakultet u Beogradu.

 Tokom diskusije bilo je reči o privatizaciji PKB Korporacije a.d. Izneto je da je na teritoriji pokrajine Vojvodine u prošloj godini u prometu bilo 27 hiljada parcela zemljišta. Najskuplja parcela je prodata po ceni od 75 hiljada evra za dva hektara u Somboru. Prosečna cena u Banatu je oko 5 300 evra po hektaru, a u Bačkoj negde oko 15 000 evra po hektaru. Imajući u vidu da PKB raspolaže sa oko 25 000 hektara obradivog zemljišta, što ako se pomnoži sa 5 000 evra po hektaru, kolika je prosečna cena, izlazi daleko više od početne cene koja će verovatno biti predložena u privatizacionom postupku. Poslednja prodaja četiri hektara zemljišta PKB izvršena je po ceni od 700 hiljada evra po hektaru. 35 hiljada evra je prosečna cena dva najskuplje prodata hektara u Vojvodini. Istaknuto je da se mora videti šta će biti sa oglednim školskim dobrom, odnosno sa zemljištem koje je bilo izdvojeno za Poljoprivredni fakultet u Beogradu. Fakultet je imao upravnika oglednog dobra, izgradio je studenatski dom za smeštaj studenata za vreme prakse, koji je kasnije pretvoren u druge namene. Izneto je mišljenje da to zemljište treba izuzeti iz mase zemljišta koja će biti privatizovana, jer je to dugoročno rešenje za Poljoprivredni fakultet. U SAD ne postoji ni jedan fakultet koji nema nekoliko hiljada hektara na raspolaganju za eksperimente i za obavljanje studentske prakse. Ukazano je da će kupac PKB Korporacije imati 25 hiljada protivnika - stanovnika koji žive na teritoriji i koriste kompletnu infrastrukturu PKB Korporacije za svoje stambene potrebe. Upućena je molba Ministarstvu privrede da dostavi dokumetaciju Vlade Republike Srbije o izdvajanju 800 hektara poljoprivrednog zemljišta za Poljoprivredni fakultet Univerziteta u Beogradu, nekada Poljoprivredno-šumarski fakultet, za ratarsko-stočarsku farmu. Poljoprivredni fakultet kao najviša obrazovna i naučna institucija nema svoju ekonomiju za obavljanje prakse studenata iz oblasti ratarstva i stočarstva, a ako se ovo zemljište ne izluči iz privatizacione mase, Fakultet neće moći da obavlja praksu na privatnoj farmi i ostane renomirana obrazovna i naučno-istraživačka institucija. Univerzitet u Beogradu 2017. godine rangiran između 201 do 300 mesta na svetskoj listi 500 najeminentnijih univerziteta, a Odsek za prehrambenu tehnologiju Poljoprivrednog fakulteta Univerziteta u Beogradu rangiran je na izuzetno 35 mestu u svetu, čak ispred američkog Masačusets Instituta. Ove godine je 150 godina od osnivanja Saveza poljoprivrednih inženjera i tehničara Srbije, koji je osnovan kao Društvo za poljsku privredu 1868. godine. Među osnivačima su bila tri predsednika Srpske kraljevske akademije, tada članova Srpskog učenog društva, dvojica su bila po dva puta predsednici Srpske kraljevske akademije, koja je posle Drugog svetskog rata preimenovana u Srpsku akademiju nauka i umetnosti. Danas u SANU postoji samo jedan akademik iz oblasti agrara, to je poznati i priznati selekcionar akademik Škorić.

 Izneto je da su druge velike privatizovane kompanije, proizvođači mleka, za razliku od PKB Korporacije, registrovale farme kao društva sa ograničenom odgovornošću, ne prelaze limit maksimalno dozvoljene količine mleka za koju se isplaćuju premije i na taj način ostvaruju pravo na subvencije. Za to vreme PKB Korporacija ostvaruje sve veće gubitke.

 Iznet je predlog da kad privatizacioni savetnik Deloitte uradi izveštaj, izveštaj bude predmet razmatranja na naučno-stručnom skupu u Maloj sali Narodne skupštine, u organizaciji Ministarstva privrede, na kome bi učestvovali članovi nadležnih odbora u Narodnoj skupštini i predstavnici kompetentnih naučnih instituta i fakulteta.

 U odgovoru na postavljena pitanja, predstavnici Ministarstva privrede su izneli da PKB danas gazduje sa 28 hiljada hektara zemljišta. U decembru 2015. godine bio je ponuđen na prodaju paket od 17.700 hektara poljoprivrednog zemljišta. Razlika od 10 hiljada hektara je u tome što je uzeta u obzir prenamena u gradsko građevinsko zemljište zbog potrebe širenja Beograda. Tada je početna cena bila 50% od procenjene vrednosti i nije bilo kupaca, niko se nije prijavio na javni poziv, ni otkupio dokumetaciju. Da li nešto zaista vredi, može se utvrditi samo na tržištu, koliko je neko spreman da za to plati. PKB je prodao četiri hektara za 700 hiljada evra, taj promet jeste realizovan, ali za gradsko građevinsko zemljište koje se nalazi u Borči i tu je sada tržni centar „Šopi“. Istaknuto je da se u postupku privatizacije neće prodavati gradsko građevinsko zemljište, kao ni zemljište koje treba da bude gradsko građevinsko zemljište. PKB kvartalno ostvaruje pravo na isplatu premije za određenu količinu isporučenog mleka. Godišnje proizvodi više od 60 i više miliona litara i tačno je da je PKB u poslednje četiri godine ostao uskraćen za premije za mleko, na novou od oko 1,2 milijarde dinara koje je trebalo da dobije. To opterećuje biznis i poslovanje, i dovodi do toga da su slabije performanse preduzeća, jer su to sredstva na koja je PKB računao. Deloitte-ov izveštaj je još u izradi zato što treba da se izvrši nova procena vrednosti kapitala. Ocenjen je kao odličan predlog da se po završetku ovog izveštaja obavi naučno – stručna analiza istog. Predstavnici Ministarstva istakli su da će uzeti u obzir predloge, imajući u vidu da je PKB gradio puteve i kanale za odvodnjavanje i navodnjavanje, da postoje i naselja i da je postupak kompleksan.

 Članovi Odbora su zahvalili na Izveštaju koji je isrpan, sadržajan i definiše sve što člana Odbora za privredu interesuje. Ocenili su da postoji kontinuitet u redovnom izveštavanju o radu Ministarstva privrede i Ministarstva trgovine, turizma i telekomunikacija i da sednicama Odbora redovno prisustvuje stručan tim ljudi koji obrazlažu dostavljene izveštaje i odgovaraju na sva postavljena pitanja narodnih poslanika, što nije slučaj sa Ministarstvom rudarstva i energetike. Podsetili su na odredbu člana 229. Poslovnika Narodne skupštine prema kojoj ministar informiše nadležni odbor o radu ministarstva jednom u tri meseca. Izneto je mišljenje da je potrebno da Odbor bude obavešten o razlozima odsustva ministra. Odbor je većinom glasova odlučio da predsednik, pre sazivanja sednice Odbora radi razmatranja tromesečne informacije o radu ministarstva, obavi konsultacije sa nadležnim ministrom i sazove sednicu Odbora za datum kada je nadležni ministar u mogućnosti da informiše Odbor o radu ministarstva.

 U diskusiji su učestvovali Snežana B. Petrović, Miladin Ševarlić, Snežana Paunović i Dragan Ugrčić.

 a) Saglasno članu 229. Poslovnika Narodne skupštine, Odbor je većinom glasova odlučio da prihvati Informaciju o radu Ministarstva privrede za period oktobar-decembar 2017. godine;

 b) Odbor je većinom glasova usvojio Izveštaj Ministarstva privrede o stanju postupka privatizacije za oktobar 2017. godine;

 v) Odbor je većinom glasova usvojio Izveštaj Ministarstva privrede o stanju postupka privatizacije za novembar 2017. godine;

 g) Odbor je većinom glasova usvojio Izveštaj Ministarstva privrede o stanju postupka privatizacije za decembar 2017. godine;

 d) Odbor je većinom glasova usvojio Izveštaj Ministarstva privrede o stanju postupka privatizacije za januar 2018. godine.

Šesta i sedma tačka dnevnog reda **– Izveštaj o radu Ministarstva trgovine, turizma i telekomunikacija za period od 1. jula 2017. godine do 30. septembra 2017. godine; Izveštaj o radu Ministarstva trgovine, turizma i telekomunikacija za period od 1. oktobra do 29. decembra 2017. godine**

Odbor je razmotrio Izveštaj o radu Ministarstva trgovine, turizma i telekomunikacija za period od 1. jula 2017. godine do 30. septembra 2017. godinei podneo Izveštaj Narodnoj skupštini.

 Odbor je razmotrio Izveštaj o radu Ministarstva trgovine, turizma i telekomunikacija za period od 1. oktobra do 29. decembra 2017. godine i podneo Izveštaj Narodnoj skupštini.

 U uvodnim napomenama, predstavnici Ministarstva trgovine, turizma i telekomunikacija istakli su da su u oblasti unutrašnje trgovine izveštajnom periodu obrazovane radne grupe za izradu Nacrta zakona o trgovini, Nacrta zakona o robnim berzama i Nacrta zakona o zaštiti konkurencije. Izrada ovih propisa je u toku. Krajem prošle godine, u saradnji sa Ekonomskim fakultetom u Beogradu, realizovano je istraživanje odnosa u kanalima marketinga u Republici Srbiji. Detaljno su analizirani odnosi između proizvođača, veletrgovca i maloprodavca, sa ciljem da se analiziraju njihovi odnosi, kako bi se unapredila efikasnost trgovine i privrede. Do kraja 2017. godine cene potrošačke robe su porasle za 3% što se nalazi u granicama projektovane i ciljane inflacije od 3% +/- 1,5%. Regulisane cene su u tom periodu porasle za 2,9%. Najviše je porasla cena električne energije za 2,1%, dok su cene komulnalnih usluga porasle za 0,2%, a cene lekova su pale za 0,8%. U Sektoru usluga se nastavlja sa primenom Zakona o posredovanju u prometu i zakupu nepokretnosti. Održana su dva ispitna roka u ovom periodu, na ispit su izašle ukupno 363 osobe, od kojih je položilo ispit 220, tako da je na kraju izveštajnog perioda ukupan broj licenciranih posrednika u Republici Srbiji 2610. Krajem godine je sproveden javni konkurs za dodelu dotacije za podršku klasterima u oblasti poslovnih usluga posredovanja u prometu i zakupu nepokretnosti. Dotacija je dodeljena u iznosu od milion i petsto hiljada dinara. Što se tiče Sektora za zaštitu potrošača realizovano je devet programa udruženja potrošača, odabranih na konkursu za finansiranje programa od javnog interesa u oblasti zaštite potrošača za 2017. godinu. Dodeljena su sredstva u vrednosti 15 miliona dinara za programe za unapređenje zaštite potrošača u Republici Srbiji. Održana je Konferencija povodom dugogodišnjeg tvining projekta IPA 2013. godine, koji se sprovodi u saradnji sa Mađarsko-slovačkim konzorcijumom i održan je prvi sastanak nadzornog odbora. Održan je i okrugli sto na temu „Nadzor u oblasti zaštite potrošača“, koji je organizovan u saradnji sa Privrednom komorom Srbije i Privrednom komorom Beograda. Cilj je da se reše nedoumice iz prakse i bolje upoznaju predstavnici privrede sa procedurama i zahtevima inspekcijskih organa. Nastavlja se i vansudsko rešavanje potrošačkih sporova koje Ministarstvo vodi uz pomoć osam posrednika. Sektor za turizam je u periodu od 1. jula do 30. septembra i od 1. oktobra do 31. decembra 2017. godine imao niz aktivnosti. Potpisan je 13. jula Sporazum između Vlade Republike Srbije i Vlade Republike Grčke u saradnji u oblasti turizma, sa ciljem da se da se poboljša saradnja u oblasti turizma i da se ostvare što bolji bilateralni ekonomski odnosi. Predstavnici Ministarstva trgovine, turizma i telekomunikacija učestvovali su na Godišnjoj skupštini Svetske turističke organizacije na kojoj je izabran novi genralni sekretar gospodin Poli Likvašidi iz Gruzije sa kojim je ostvarena dobra komunikacija i saradnja u prethodnom periodu. Kada je reč o projektima razvoja turizma u Srbiji, praćeni su projekti za koje su odobrena sredstva, a u tom periodu su odobrena sredstva za zahteve koji su pristigli na konkursu za dodelu subvencija i dotacija namenjenih za razvoj turizma u 2017. godini. Komisije su zasedale i donele odluke i o subvencijama i o transferima i o dotacijama. Kada je reč o istraživanju tržišta urađena je detaljna analiza konkurentnosti turističke privrede Srbije, iz koje se vidi da je situacija zadovoljavajuća, uz sugestije da se u narednom periodu kulturni resursi više valorizuju i stave u turističku ponudu, što je u skladu sa međunarodnim trendovima. Kontinuirano se prati realizacija svih odobrenih projekata, komisije izlaze na teren i kontrolišu izvođenje radova. Kada je reč o podršci domaćem turističkom prometu, akcija vaučera za stimulaciju domaćeg turističkog prometa je išla zaista dobro. U 2017. godini podneto je 91.907 zahteva za izdavanje vaučera ostvareno je između 600 i 700 hiljada noćenja zahvaljujući toj stimulaciji. Kada je reč o upravljanju kvalitetom u turizmu, Odsek za kategorizaciju je u periodu od 1. jula do 30. septembra izdao 43 rešenja o kategorizaciji i pet zahteva je odbijeno. Od 1. oktobra do 29. decembra izdato je 31 rešenje o kategorizaciji, a tri zahteva su odbijena. Broj kategorisanih smeštajnih kapaciteta se povećava, a tražnja raste. Period od 1. oktobra do 31. decembra karakteriše intenziviranje saradnje na regionalnom nivou radi kreiranja regionalnog tirističkog proizvoda. U narednom periodu će biti realizovani međunarodni projekti. Jedan od njih je biciklistička ruta Beograd-Sarajevo-Dubrovnik. U tom konetekstu će se povezati četiri države i to je važno da bi se zajedno nastupilo na udaljenim tržištima, jer kao mono destinacija Srbija nema tako velike šanse kao što ima u regionalnom udruživanju. Sa Ruskom federacijom, odnosno Ministarstvom kulture Ruske federacije, potpisan je Memorandum o saradnji u oblasti turizma. U saradnji sa Turističkom organizacijom Srbije, 2017. godine uspešno JE realizovan projekat Evropske komisije „Izuzetne destinacije Evrope u Srbiji“, tzv. EDEN. Najveći broj podnosilaca zahteva je za dobijanje vaučera bio je iz kategorije penzionera, 53,7%. Kroz postupak kategorizacije u turističkim mestima, u prvostepenom upravnom postupku razvrstavanja, doneto je jedno rešenje o kategorizaciji turističkog mesta za područje naseljenog mesta - Kučevo. Oglas za polaganje ispita za redare na skijalištima raspisan je 18. decembra, 18. oktobra je raspisan oglas za polaganje stručnog ispita za 300 kandidata za turističkog vodiča i 200 kandidata za pratioce grupa. Pre raspisivanja oglasa radilo se na promociji važnosti turističkih vodiča. Ukazano je na deficit znanja stranih jezika kao što je kineski, u cilju stimulisanja mladih ljudi da se prijave, da bi spremni dočekali rast turista iz Kine, koji se beleži iz godine u godinu.

 Predstavnici Sektora za spoljnotrgovinsku politiku, multilateralnu regionalnu ekonomsku i trgovinsku saradnju izneli su da je Vlada obrazovala Nacionalno kordicionalno telo za olakašanje trgovine, koje u svom sastavu ima gotovo sve državne institucije, odnosno ministarstva koja imaju nadležnost u spoljnoj trgovini, prilikom uvoza-izvoza ili tranzita robe. Radilo se na godišnjem usklađivanju, odnosno na Odluci o određivanju robe za čiji uvoz-izvoz, odnosno tranzit je propisano pribavljanje određenih isprava. Usvojen je Zaključak o pregovorima radi zaključenja Sporazuma o podsticanju i zaštiti ulaganja sa Republikom Turskom, koji je i potpisan 30. januara u Ankari. Sektor je aktivno učestvovao u pregovorima o izmenama i dopunama Sporazuma o slobodnoj trgovini sa Republikom Turskom. Krajem 2017. godine doneta je Uredba o izvozu i uvozu robe koja može da se koristi za izvršenje smrtne kazne, mučenja ili drugo okrutno neljudsko ili ponižavajuće postupanje, čime se usaglasilo sa jednim delom propisa EU koji su u oblasti pregovaračkog Poglavlja 30 - Ekonomski odnosi sa inostranstvom. Sektor je u trećem i četvtom kvartalu bio angažovan na predsedavanju Republike Srbije CEFTA Sporazumom. Predsedavanje je završeno CEFTA nedeljom, koja je održana od 20. do 23. novembra u Beogradu, gde su održani i svi radni sastanci CEFTA Sporazuma. Kada je u pitanju trgovinska saradnja sa EU, treći kvartal je započet rešavanjem problema u trgovini, odnosno razmeni sa Republikom Hrvatskom, na otklanjanju necarinskih barijera u vidu podizanja naknada za fitosanitarnu kontrolu na uvoz voća i povrća poreklom iz Srbije. Ostvarena je saradnja sa ostalim zemljama iz regiona Zapadnog Balkana koje su se suočile sa istim problemom. Kada je u pitanju EU, na Sedmoj međuvladinoj konferenciji u okviru Pregovora o pristupanju Republike Srbije EU, 11. decembra 2017. godine otvoreni su pregovori o Poglavlju 30 - Ekonomski odnosi sa inostranstvom, na čemu je se radilo prethodne dve godine. U Odeljenju za međunarodne sporazume i spoljnu trgovinu kontrolisanom robom i naoružanjem radilo se na propisima kojima se usklađuje zakonodavstvo u ovoj oblasti sa propisima EU. Sačinjen je Predlog odluke o utvrđivanju Nacionalne kontrolne liste robe dvostruke namene, koji je Vlada usvojila. Grupa za spoljnotrgovinski sistem i mere zaštite pripremila je izmenu Uredbe o uvozu motornih vozila, u skladu sa Akcionim planom za usklađivanje zakonodavstva Republike Srbije sa propisima EU. Aktuelizovano je pitanje pristupanja Srbije Svetskoj trgovinskoj organizaciji, obnovljeni su kontakti sa članicama Svetske trgovinske organizacije sa kojima postoje još uvek otvoreni bilateralni pregovori, a to su delegacije Brazila, Ruske federacije, Ukrajine i SAD.

 Sektor za bilateralnu ekonomsku saradnju u drugoj polovini 2017. godine je pripremio dva nacrta zakona o potvrđivanju sporazuma koji regulišu oblast bilateralne trgovine i ekonomske saradnje Republike Srbije. To su Sporazum između Vlade Republike Srbije i Vlade Gruzije o trgovini i ekonomskoj saradnji i Aneks broj 3. Sporazuma o ekonomskoj i tehničkoj saradnji u oblasti infrastrukture između Vlade Republike Srbije i Vlade Narodne Republike Kine. U cilju uspostavljanja i unapređenja bilateralne ugovorne regulative, pripremljeno je za potpisivanje još nekoliko sporazuma i memoranduma, kao što je Sporazum između Republike Srbije i Republike Argentine o trgovini i ekonomskoj saradnji. Ispregovaran je novi Protokol 1 i Protokol 3 o trgovini i uslugama uz Sporazum o slobodnoj trgovini između Republike Srbije i Republike Turske, koji je potpisan početkom 2018. godine. Sektor za bilateralnu ekonomsku saradnju je održao nekoliko mešovitih komiteta sa Mađarskom i Poljskom, po Sporazumu o spoljnoj trgovini sa Republikom Turskom, Srpsko-austrijski zajednički ekspertski komitet i konsultativne sastanke u vezi sa unifikacijom i liberalizacijom režima slobodne trgovine sa Evroazijskom ekonomskom unijom, što će rezultirati verovatno u 2018. godini i potpisivanjem sporazuma. Sektor je aktivno učestvovao i pripremao zvanične posete predsednika Republike, predsednika Vlade, prvog potpredsednika i svih potpredsednika i ministara, pripremao je informacije o bilateralnoj ekonomskoj saradnji. Pripremljeno je više od 300 informacija. Uspešno su sprovedene sve aktivnosti u vezi sa pripremom i realizacijom učešća na specijalizovanoj izložbi Ekspo 2017 u Astani u Kazahstanu.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li su rezultati istraživanja Ekonomskog falulteta u Beogradu javno dostupni na sajtu Ministarstva trgovine, turizma i telekomunikacija, a ako nisu, da li su zaključci i analize dostupni na drugi način;

- da li se razmišlja da se umesto zaštitnika potrošača iskoristi iskustvo Slovenije gde postoji zaštitnik od proizvodnje do potrošnje;

- kako je moguće da u Srbiji najveći domaći trgovac, koji ima lanac maloprodajnih samoposluga, ne može da nadmaši 7% učešća u ukupnom prometu u maloprodaji;

- da li inostrane kompanije, bilo da su strane jer prvi put ulaze na naše tržište, bilo da već postoje kao domaća firma sa stranim kapitalom, dobiju sva dokumenta u roku,kompletnu i odličnu lokaciju, uključujući i lokaciju za hipermarket između tri zgrade SIV-a, a kada domaća firma konkuriše, lokaciju čeka četiri godine;

- da li u Srbiji postoji promet proizvoda od GMO ili ne postoji;

- da li postoji mogućnost aktiviranja odredbi Sporazuma o stabilizaciji i pridruživanju (SSP) o merama zaštite od prekomernog uvoza iz zemalja EU;

- zašto je problem izvoza brašna između Srbije i Makedonije višegodišnji i da li može preventvno da se rešava.

Izneto je da je pre tri godine na redovnom skupu koji je organizovao Ekonomski institut iz Beograda, Društvo agrarnih ekonomista Srbije i Savez poljoprivrdnih inženjera i tehničara Srbije, povodom Svetskog dana hrane 2016. godine, slovenački zaštitnik za verige „od njive do trpeze“ izneo dobre rezultate i načine kako može da se delujeu jednoj uređenijoj zemlji**,** imajući u vidu veliki broj prigovora naših proizvođača, koji su „stavljeni na švedski sto“ inostranim trgovinskim lancima. Izneto je mišljenje da inspekcija treba da kontroliše deklaracije uvoznih proizvoda na prisustvo genetički modifikovanih organizama, jer je u Srbiji zabranjen i uvoz i promet robe sa sadržajem GMO. Predloženo je da se u izveštaje o radu na godišnjem nivou uvrste podaci o povećanju uvoza iz zemalja EU po robnim grupama, kako bi se mogle aktivirati zaštitne mere za vremensko ili količinsko ograničenje prometa, u skladu sa SSP.

 U odgovoru na postavljena pitanjapredstavnici Ministarstva trgovine, turizma i telekomunikacija istakli su da su rezultati istraživanja Ekonomskog fakulteta dostupni u prostorijama Ministarstva. Prema slovenačkom rešenju zaštite potrošača, potrošač mora imati mogućost da ima uvid od proizvodnje do prodaje. U Srbiji je proizvodnja hrane u nadležnosti Ministarstva poljoprivrede, šumarstva i vodoprivrede, a trgovina u nadležnosti Ministarstva trgovine, turizam i telekomunikacija. Kontrola sadržaja GMO u određenim vrstama hrane je u nadležnosti Ministarstva poljoprivrede, šumarstva i vodoprivrede. Pitanje izvoza brašna u Makedonoju je aktuelno, ministar je u Skoplju i očekuje se da će se ovo pitanje sistemski rešiti.CEFTA kontakt tačka za Republiku Srbiju nastoji da u bilateralnim konsultacijama sa predstavnicima Makedonije nađe brzo rešenje. Nastoji se da se preventivno deluje inicijativom da se CEFTA strane obavežu da nema necarinskih barijera u regionu, ali strane nisu bile zainteresovane što je bio predmet razgovora na ministarskom sastanku tokom CEFTA nedelje koji je održan u Beogradu 23. novembra 2017. godine. Statistika trgovinske razmene sa EU je dostupna, dostavlja se Odboruza evropske integracije.

U diskusiji su učestvovali Snežana B. Petrović, Miladin Ševarlić, Vesna Kovač, Miroslav Knežević, Olivera Jocić i Srđan Stević.

Saglasno članu 229. Poslovnika Narodne skupštine, Odbor je većinom glasova odlučio da prihvati Izveštaj o radu Ministarstva trgovine, turizma i telekomunikacija za period od 1. jula 2017. godine do 30. septembra 2017. godine.

Saglasno članu 229. Poslovnika Narodne skupštine, Odbor je većinom glasova odlučio da prihvati Izveštaj o radu Ministarstva trgovine, turizma i telekomunikacija za period od 1. oktobra 2017. godine do 29. decembra 2017. godine.

Osma tačka dnevnog reda - **Razno.**

U okviru ove tačke dnevnog reda nije bilo predloga, pitanja i diskusije.

Sednica je zaključena u 14 časova i 55 minuta.

 Sednica je tonski snimljena.

 SEKRETAR PREDSEDNIK

Aleksandra Balać Snežana B. Petrović